  Майя Бывальцева Праздник нуналъёсы Удмуртиын эрикрадэз утёзы кунпуш ужъёсъя министерствоысь но Росгвардиысь 1 сюрс пала ӧнерчиос, озьы ик возьмаськись огазеяськонъёслэн ёзчиоссы, дружинникъёс но казакъёс (250-лэсь трос адями). Со сярысь тодмо луиз терроризмлы пумитъяськонъя ӧрилэн но оперативной штаблэн 7-тӥ инвожое ортчем кенешоназы, ивортэ элькунысь тӧролэн но кивалтэтлэн пресс-службазы. Куд-ог объектъёсын кышкыттэмлыкъя куронъёсты кужмоятӥзы Россилэн нуналэзлы сӥзем ужрадъёс азьын гинэ ӧвӧл, кунын Конфедерацилэсь Кубоксэ ортчытон вакытлы но. «Вуоно ужрадъёслэн кыӵе инты басьтэмзы сярысь тодэ вайытон мултэс. Ужранрадлыкъёсты, куронъёсты сяна, тодын возьыны кулэ Санкт-Петербургез. Асьмеос лэсьтыны кулэ ваньзэ, сыӵе югдуре медаз шеде шуыса», — пусйиз Удмуртилэн тӧроезлэсь ужзэ быдэсъясь Александр Бречалов. Али улосвылын авиа-, авто-, чугун сюрес но ву транспортын чаклан кужмоятэмын, паспорт но миграци режимъёс чурытгес каремын. 12-тӥ инвожое элькунын Россилэн нуналэзлы сӥзем ужрадъёс ортчозы, отчы 80 сюрслэсь трос адями пыриськоз. Ижкарын праздникъёс куинь нунал кыстӥськозы — 10–12 инвожое пусйиськозы Азбарлэн нуналэз, Ёрослэн нуналэн но Карлэн нуналэз. Тегъёс: Мерлык Ижкар Удмуртия кышкыттэмлык АлександрБречалов  